Ügyiratszám: 19617-1/2015

**Látta:**

**JEGYZŐKÖNYV**

**Hajdúszoboszló Város Önkormányzatának**

*Hajdúszoboszló Város Önkormányzatának Gazdasági Bizottság, a Városfejlesztési, Mezőgazdasági Bizottság és a Turisztikai Bizottság együttes 2015. 10. 07-én 1300 órakor kezdődő nyílt üléséről*

**Helye:** Hajdúszoboszlói Kovács Máté Művelődési Központ és Könyvtár I. emeleti tárgyaló

**Jelen vannak a csatolt jelenléti ív szerint**

* **a Gazdasági Bizottsági****tagok:** Marosi György Csongor elnök, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna
* **Képviselők, melyek nem tagjai a bizottságnak:** Majoros Petronella, Máté Lajos, Orosz János József
* **A Polgármesteri Hivatal részéről jelen vannak:** Dr. Vincze Ferenc, Dr. Sléder Tamás, Lőrincz László gazdasági irodavezető, Kunkliné Dede Erika egészségügyi, szociális irodavezető-helyettes, Bárdos Ilona Pénzügyi irodavezető-helyettes, Szilágyiné Pál Gyöngyi városfejlesztési irodavezető-helyettes, Tokai Kiss Gábor, Cseri Anita, Tibai Irma sajtóreferens
* **További meghívottak:** Nyéki István a VGNZRT. vezérigazgató, Kabály Zsolt TDM ügyvezető, Zsemberi István a Civis Terv Bt. ügyvezető, Dr. Budai Zoltán a Budai és Társa Tanácsadó Kft. ügyvezető
* **jegyzőkönyvvezető:** Fehér Adrienn

Marosi György Csongor:

Harsányi István jelezte, hogy nem tud részt venni az ülésen az iskolai elfoglaltsága miatt. A jelen lévők létszáma alapján (7 fő) megállapítom, hogy a bizottság határozatképes. A kisméretű műfüves labdarúgópálya építéséről szóló előterjesztést a benyújtó visszavonta. A meghívóban szereplő napirendi pontokon kívül plusz anyagként került kiküldésre a településfejlesztési koncepció elfogadásáról szóló előterjesztés. A Hajdúszoboszlói Vendéglátók Egyesületétől érkezett egy területhasználati kérelem, melynek javaslom napirendre vételét. Az előterjesztés az ülésen került kiosztásra.

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a plusz előterjesztések napirendre vételét. (a döntéshozatalban 7 fő vett részt).

**217/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága elfogadja a Hajdúszoboszlói Vendéglátók Egyesülete kérelmének és a településfejlesztési koncepció elfogadásáról szóló előterjesztések napirendre vételét.**

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a napirendi pontokat. (a döntéshozatalban 7 fő vett részt).

**218/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága a napirendi javaslatokat elfogadja.**

**A képviselő-testület 2015. október 8-i ülésanyagának véleményezése:**

1. Előterjesztés gyógyhelyfejlesztési stratégia elfogadásáról. (1. sz. testületi előterjesztés)

Előadó: jegyző

1. Előterjesztés a településfejlesztési koncepció elfogadására. (3. sz. testületi előterjesztés)

Előadó: városi főépítész

1. Beszámoló Hajdúszoboszló Város Önkormányzatának tulajdonában lévő bérlakás-állomány állapotfelméréséről és a további feladatok tervezéséről. (10. sz. testületi előterjesztés)

Előadó: jegyző

1. Előterjesztés Családsegítő és Gyermekjóléti szolgálatok összevonására. (11. sz. testületi előterjesztés)

Előadó: egészségügyi-szociális irodavezető-helyettes

1. Előterjesztés az MVM NET ZRt. kérelméről. (13. sz. testületi előterjesztés)

Előadó: gazdasági irodavezető-főkönyvelő

1. Tájékoztatás zöldterületek és önkormányzati ingatlanok fenntartásával kapcsolatosan. (15. sz. testületi előterjesztés)

Előadó: gazdasági irodavezető-főkönyvelő

**Képviselő-testületi napirendben nem szereplő, csak bizottsági anyag:**

1. Előterjesztés a bizottság 2015.10.07.-i ülésére egyedi/önálló lakóingatlanok energetikai rendszerének megújítására, működőképességének helyreállítására, korszerűsítésére

Előadó: egészségügyi-szociális irodavezető-helyettes

1. Hajdúszoboszló Város Önkormányzata és Intézményei biztosításának pályáztatásához

Előadó: gazdasági irodavezető-főkönyvelő

1. Hajdúszoboszlói Vendéglátók Egyesülete kérelme

Előadó: elnök

Bejelentések, tájékoztató

**1. napirend**

***Előterjesztés gyógyhelyfejlesztési stratégia elfogadásáról***

Dr. Budai Zoltán:

A gyógyhely-fejlesztési pályázat kiírás késik és a költségvetése kevesebb, mint amire korábban gondoltunk. A korábbi 1 milliárd Ft-os támogatás helyett becslésünk szerint 4-500 millió Ft-os 100% állami támogatású forráshoz juthat városunk, amely kisebb fejlesztéseket enged majd meg. A gyógyhelyfejlesztési stratégia 4-500 millió Ft-os támogatással számol és hogy 20%-al nem kaphat egyik elem sem magasabb támogatást. A szabadtéri színpad új helyszínen való újjáépítésére nem biztos, hogy a pályázat lehetőséget ad.

Dr. Vincze Ferenc:

Ha a kiírásban változások lesznek, akkor a stratégiát aktualizáljuk. Most fogadja el a bizottság, hogy elkezdődhessen a pályázatkészítési mechanizmus. Lesz egy egyeztetés októberben a képviselőknek, szakembereknek. A novemberi ülésen a pályázat konkrét tartalmáról dönteni kell, mert november 16-tól lehet beadni. A 30 napos gondolkodási időt követően el is kezdenénk. A szabadtéri színpad megvalósítására lehetőség van a Területfejlesztési Operatív Programban is és a Román-Magyar határon átnyúló programban is forrásra pályázni, amennyiben a gyógyhely-fejlesztési pályázat kiírása úgy alakul, hogy azt nem teszi lehetővé.

Dr. Budai Zoltán:

Kállai István Elek kérdésére válaszolva:

A gyógypark, olyan rendezett pihenő park, ahol az emberek jól érezhetik magukat. Elkerített, nem megy rajta átmenő forgalom, a növényzet ápolt, van benne nyilvános WC és egyéb feltétlenül szükséges szolgáltatások, kisebb programoknak helyt adó terület.

A szabadtéri színpad befogadó képessége nagyon kicsi, az elhelyezkedése nem megfelelő, a zsúfoltságot növeli, nem korszerű, a beengedő rendszer nem megfelelő, a színpad méretét növelni és a befogadó képességet bővíteni kellene legalább a 2,5-3 szorosára, hogy kisebb rendezvények megrendezésére alkalmas legyen. Egy kialakításából adódóan több funkcióra is alkalmas, több elkülöníthető szekcióval rendelkező amfiteátrum jellegű színpadot gondolok árnyékolható, eső elöl védett részekkel.

A város szégyene, hogy egy négysávos út vezet rajta keresztül. Ezt az utat egy elegáns, több helyszínt összekötő sétáló utcává tenném, ahol vannak szökőkutak, pihenő parkok. A sétáló utca két oldalára helyezném el a butikokat. Szezonon kívüli rendezvényeknek is helyt adhatna (Adventi vásár). Addig pedig lehetőséget látok a Gábor Áron utcában, a gyógyfürdő bejáratánál lévő parkolóban a parkolóhelyek megszüntetésével. Az is előrelépés lenne már, ha rendezett, egységes épületek lennének.

Máté Lajos:

A léptéket nehéz így meghatározni, hogy a támogatás mértéke bizonytalan. Nagy probléma, hogy 40% építésnek meg kell lenni, de nem lehet több egy a projektelem 20 %-nál.

A város problémája nem július – augusztus hónapok teltsége, hanem az év további hónapjainak kihasználatlanságában. A német turizmus leállítását követően nincsenek meg azok a desztinációk, amelyek a forgalomkiesést pótolni tudnák. Nincs az anyagban arra vonatkozó törekvés, hogy a szakma által felsorakoztatott problémákat kezelnék. Nagyon a pályázatra koncentrálódik.

Dr. Budai Zoltán:

Az uniós pénzek elosztása, a pályázatok elbírálása, azok szakmai tartalmának meghatározása külön-külön intézményeknél van. Ennek következtében a gyógyhely-fejlesztési stratégiát meghatározó államtitkárnak nincs kompetenciális rálátása a pályázati feltételek meghatározására. A stratégia nem alkalmas arra, hogy szezont hosszabbítson. A stratégia nem más, mint egy megvalósíthatósági tanulmányhoz szükséges szakmai anyag. Hiányzik belőle többek közt egy piackutatás. Az, hogy mi lehet az anyagban – akár oldalszám szerint is – meghatározott struktúrában és tartalomban a minisztérium határozta meg. Felvet azonban a stratégia mégis olyan témákat, amelyek szezonon kívüli vonzerőt jelentenének a városban és 4 évszakossá tehetik a települést. A szezont helyben a fejlesztésekkel, másrészt az állami szerepvállalás orientálásával lehetne nyújtani.

Zsemberi István:

A településrendezési tervben fel kell tüntetni a gyógyhely és a védőövezet határát. Szigorú szabálya van a gyógyhely meghatározásának. Az adatok alapján mi bejelöltük a gyógyhelyet, melyet egyeztetni kell a pályázat miatt. A gyógyhely és az üdülőhely a jogszabály szerint nem lehet ugyanaz. Felhívom a figyelmét a stratégia készítőjének a jogszabályi hátterekre és a HÉSZ–el kapcsolatos egyezőségekre!

Dr. Budai Zoltán:

A pályázatban támogatható az olyan fejlesztési elem is, ami a gyógyhelyen kívül van, de akár fizikai, akár tematikai összefüggésben van a gyógyhely területével.

Dr. Vincze Ferenc:

A városnak négy stratégiát kell a közeljövőben kidolgoznia, ezek a HÉSZ, az Integrált Városfejlesztési stratégia, az Energetikai stratégia és akcióterv, a Gyógyhelyfejlesztési stratégia. Az észrevételeket a másik három stratégiában tudjuk és kell kezelni.

Majoros Petronella:

A turisztikai vállalkozások képviselőinek régi igénye a négyévszakos élmények nyújtása. Ennek a stratégiának is ebben az irányban kellene elmozdulnia akár egy célterületre fókuszálva. A szabadtéri színpad fejlesztésével a stratégia keretében nem foglalkoznék. A gyógypark számomra a csendet, pihenést, az esztétika élmények fokozását, a látványt jelenti, nem tölteném meg zajos tartalommal. A programokat egybefűző sétaútvonalat nem látom részleteiben. A futópályához közvilágítás is szükséges. Egyre nagyobb szükség lenne egy multifunkciós központra, amely a hűvösebb időben is nyújt kikapcsolódást az ideérkezőknek és képes lenne kibővíteni a nyári szezont. Ebben nagy örömmel látnám a Bocskai István Múzeum törekvéseit, köztük egy vízi múzeum létrehozását. Sok feltáratlan kincse van még a városnak, melyek itt helyet kaphatnának. Erre a célra a város rendelkezik jó fekvésű birtokokkal.

Dr. Budai Zoltán:

A gyógyhelytől nagyon messze lévő területeket nem lehet a pályázatba beilleszteni. A multifunkciónális csarnokkal egyet értek, de a pályázat kikötése szerint egy projektre 20 %-nál többet nem lehet fordítani. A stratégia azokra a problémákra ad választ, amikre a pályázat engedi.

Szabó Marianna kérdésére válaszolva: eredetileg 16 milliárdos pályázati keretről volt szó és 18 gyógyhely van Magyarországon. Ebből következtettük az egy gyógyhelyre jutó 800-1000 millió Ft támogatást. Jelenleg 7,5 milliárdról beszélnek, így 400 millió Ft támogatásra számíthatunk. Ebből maximum 20%, azaz 80 millió Ft fordítható egy projektelemre.

Kabály Zsolt:

Készüljön egy komplex turisztikai koncepciója a városnak, amelyben egységes indikátorokat kell meghatározni. A gyógyhely-fejlesztési stratégia valós elvárásokat, terveket, projektelemeket határozzanak meg a pályázatban és ne az anyagi háttér szűkössége szabjon határt a terveknek. Ha hivatkozási alap lesz, és olyan dolgok lesznek benne, amelyek egy pályázati keretrendszerhez kell, hogy alkalmazkodjon, akkor lehet, hogy az a visszájára fog fordulni.

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és – az előterjesztésben foglaltak alapján - a következő határozatot hozta:

**219/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy Hajdúszoboszló Város Önkormányzatának Képviselő-testülete a város gyógyhelyi területének turisztikai fejlesztésére készített stratégiát az előterjesztésnek megfelelően elfogadja. Felkéri a jegyzőt, hogy a megjelenő kiírás ismeretében terjessze elő a benyújtandó pályázat tartalmának meghatározására vonatkozó javaslatot.**

Határidő: 2015. november 30.

Felelős: jegyző

Marosi György Csongor elnök technikai szünetet rendelt el 1348-1349-ig.

**2. napirend**

***Előterjesztés a településfejlesztési koncepció elfogadására***

Zsemberi István:

Hajdúszoboszló Város új Településfejlesztési Koncepciójának egyeztetési dokumentációjára ez idáig olyan vélemény nem érkezett, ami a koncepció tervezetének módosítását, tenné szükségessé. A Környezetvédelmi Felügyelőség és a Hortobágyi Nemzeti Park település két centrikus stratégiai jelentőségű fejlesztési irányát kifogásolták. Nem támogatnák a település DNY-i irányában lévő külső elkerülő út kereskedelmi szolgáltató, gazdasági terület fejlesztését, amely a gyepterületet érinti. A másik az É irányú fejlesztések, a Gyógyfürdő sport repülőtér felé történő terjeszkedése. Fenti vélemények a rá adott válaszok, intézkedések figyelembe vételével kezelhetőek. A készülő településrendezési terv a beérkezett véleményekben szereplő, megalapozottnak tekinthető kéréseket, jogszabályi elvárásokat a koncepció tervezetének betartásával kezelni tudja.

1353 –kor Marosi György Csongor elnök távozott az ülésteremből, az ülés elnöklését Kállai István Elek veszi át.

A GB 6 igen szavazattal (Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben foglaltak alapján - a következő határozatot hozta:

**220/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy Hajdúszoboszló Város Önkormányzati Képviselő-testülete**

1. **a településfejlesztési koncepció egyeztetése során beérkezett észrevételekre adott tervezői válaszokat elfogadja.**
2. **a partnerségi együttműködésről adott főépítészi tájékoztatót tudomásul veszi.**
3. **Hajdúszoboszló város településfejlesztési koncepcióját elfogadja.**
4. **a Natura 2000 érintettség miatt a szakmai javaslatoknak megfelelően a Nyugati sori iparterület és a repülőtér érintett részére hatásbecslési dokumentációt készíttet.**

Határidő: folyamatos

Felelős : polgármester, jegyző

1355 –kor Marosi György Csongor elnök visszatért az ülésterembe és visszavette az ülés elnöklését.

**3. napirend**

***Előterjesztés az MVM NET ZRt. kérelméről***

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és – az előterjesztésben foglaltak alapján - a következő határozatot hozta:

**221/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy Hajdúszoboszló Város Önkormányzatának Képviselőtestülete hozzájáruljon az előterjesztésben tisztázott feltételekkel, és a szükséges engedélyek beszerzését követően a Csanády téri víztoronyra történő bázisállomás kiépítéséhez az MVM NET ZRt. részére. Az engedélyezési eljáráshoz szükséges egyeztetéseket a kérelmezőnek kell lefolytatnia. Bérleti szerződés lejárata: 2020. december 31. Bérleti díj összege: 1.500.000,-Ft/év+járulékai, melyet bérbeadó a bérleti szerződés aláírását követő éven túl, minden év január 1-én, jogosult a fogyasztói árindex alapján megemelni.**

Határidő: azonnal

Felelős: polgármester

1. **napirend**

***Tájékoztatás zöldterületek és önkormányzati ingatlanok fenntartásával kapcsolatosan***

Nyéki István:

Az elkövetkező év feladatainak, igényeinek meghatározása költségvetés és pénz függvénye.

Antalné Tardi Irén kérdésére válaszolva: a szerződések tárgyévre szólnak, január februárban sor kerülhet az aláírásra. Ezt megelőzően a módosításokat jelezve a költségvetésben fedezetet kell rájuk biztosítani.

Kállai István Elek kérdésére válaszolva: amennyiben igény merül fel arra, hogy gyakoribb legyen a fűnyírás, akkor erre pénzt kell elkülöníteni. Mérlegelni kell a fűnyírásra fektetett többletmunkát és költségeit. Tavaly egyébként a Hőforrás utcán, Kossuth utcán jelentkezett a képviselő úr által jelzett probléma. Ha igény merül fel a többletmunkára, azt akár többlet műszakkal, akár bérelt gépekkel lehet biztosítani. A többlet műszakkal az a gond, hogy nem biztos, hogy nem biztos, hogy örülne a lakosság a kora reggeli órákban történő munkavégzésnek és a gépek kezelői sem örülnének, ha mások is dolgoznának rajtuk. A legjobb megoldás, ha külső vállalkozó segítségével végeztetjük el.

Marosi György:

Még intézményeink esetében is át kell gondolni, hogy kinek kell a füvet nyírnia pl.: mely az a terület a Pávai iskola előtt, amelyet a HIK-nek és mely az a terület, amelyet a VGNZRT-nek kell nyírnia? Ezeket a jelenleg nem egyértelmű területrészeket egyeztetések után szerződésben rögzíteni kell, így a feladatok minden fél számára nyilvánvalóak lesznek.

Nyéki István:

Alaposan át kell gondolni ezeket a területeket, mert egy végeláthatatlan folyamat indulhat el. Egyre több terület kerül bevonásra, melynek plusz költségei lesznek. A döntéshozóknak választ kell adni arra, hogy miért áldozunk közpénzt arra a feladatra, amelyet egyébként az Önkormányzat rendelete szabályoz.

Kanizsay György Béla:

A József Attila utcán van olyan ingatlan, amelynek tulajdonosa csak 1 m fűmagasságnál nyírja le a füvet. Rontva ezzel az utcaképet, megdöbbenti a turistákat. Fokozni kellene a közterület-felügyelet szerepét. Ha a lakos nem hajlandó eleget tenni a kötelezettségének, akkor tegye meg helyette a VGNZRT és a felmerült költségeket hárítsa át a lakosra. Javaslom, hogy még a szezon előtt a körzeti képviselőkkel közösen tárgyalják meg a neuralgikus pontokat. Kifogásolom, hogy az 1 méternél mélyebb árkokat a tulajdonosoknak kelljen rendbe tenni. Erre nagyon sok idős ember fizikailag képtelen. Kérem, hogy a jövőben mellőzze Vezérigazgató Úr az olyan hangulat teremtését, hogy elérje, hogy a bővítések említésre se kerüljenek, és így ne kerüljenek bele a szerződésbe.

Dr. Sléder Tamás:

A közterület-felügyelők az idén több mint 100 felszólítást küldtek ki. Az eljárás az, hogy meg kell tudni a tulajdonos kilétét, majd ki kell küldeni a felszólítást. Előfordulhat, hogy külföldön él. Javaslom, hogy a jövő évi költségvetésben a testület különítsen el néhány 100 ezer forintnyi fedezetet az olyan területek rendbetételére, amellyel jogilag nem tudunk mit kezdeni.

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és – az előterjesztésben foglaltak alapján - a következő határozatot hozta:

**222/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy Hajdúszoboszló Város Önkormányzatának Képviselő-testülete a zöldterületek fenntartásával kapcsolatos tájékoztatóban foglaltakat elfogadja.**

Határidő: -

Felelős: -

1. **napirend**

***Hajdúszoboszlói Vendéglátók Egyesülete kérelme***

Az egyesület a decemberi ünnepek alatti Adventi vásárt kíván rendezni az úgynevezett fürdő előtti nagy parkoló szökőkút felöli részén. A területet 12. 04-től 12. 23-ig kívánják használni. A parkolásról a vezérigazgatóval egyezetni kell majd. Eddig szokás szerint ingyenes volt a területhasználat.

Dr. Sléder Tamás kérdésére válaszolva: egyetértek azzal, hogy a belvárost is meg kell tölteni tartalommal, de mivel itt van a villany kiépítve, ezért lett ez a terület kiválasztva.

A GB 7 igen szavazattal (Marosi György Csongor, Antalné Tardi Irén, Kállai István Elek, Kanizsay György Béla, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 7 fő vett részt) és – az előterjesztésben foglaltak alapján - a következő határozatot hozta:

**223/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága hozzájárul, hogy a Hajdúszoboszlói Vendéglátók Egyesülete az Advent idejére 2015. december 4-től 2015. december 23-ig terjedő időszakra a Szent István Parkban a Gyógyfürdő előtti nagyparkolót („vakparkolót”) térítésmentesen használja.**

Határidő: 2015. december 4-től 2015. december 23-ig

Felelős: főmérnök

Marosi György Csongor elnök technikai szünetet rendelt el 1417-1419-ig. Az ülésre Kanizsay György Béla nem tért vissza.

1. **napirend**

***Beszámoló Hajdúszoboszló Város Önkormányzatának tulajdonában lévő bérlakás-állomány állapotfelméréséről és a további feladatok tervezéséről***

Marosi György Csongor:

Megkérem Kunkliné Dede Erikát, hogy tájékoztassa a bizottságot a szakbizottság döntéséről, mert a hivatalban munkaszerződéses állományban lévő Igazgatási, Szociális Ügyrendi Bizottság elnöke most sincs jelen.

Kunkliné Dede Erika:

A szakbizottság egyhangúlag támogatott minden határozati javaslatot. Támogatta, hogy ezeknek a lakásoknak előmozduljon a műszaki javítása, felújítása, átgondolása, a felújításra nem alkalmas ingatlanok kiürítése, hasznosítása. A telekértékesítésből befolyt összegek visszafordíthatók lennének önkormányzati bérlakások vagy ingatlanok vásárlására. A kiürítések elgondolása és a határozatlan idejű lakásbérleti szerződéssel rendelkezők ügye még kérdéses. A lakástörvény szerint ezek a családok ezekben a lakásokban 100 évig fognak élni, mert a bérlőnek semmilyen bejelentési kötelezettség nincs a családtagjára és az sincs, aki mérlegelje, hogy oda bejelentkezik. Ha életvitelszerűen ott laknak, a hatályos bérlő elhalálozása esetén csak kérnie kell a lakásbérleti szerződés folytatását. A törvény szerint nem lehet megtagadni. Ezek a lakások a bérlők szociális helyzete és a bérleti jog jogfolytonossága miatt iszonyúan leromlott állapotban vannak. Az ilyen kiürítésre javasolt lakások bérlőinek egy másik lakást kell biztosítani vagy egy olyan összegű lelépési díjat fizetni, melyet nem utasítanak vissza (milliós nagyságrendű). A lakásokkal nem tud a város koncepcionálisan foglalkozni.

A GB 6 igen szavazattal (Marosi György Csongor, Antalné Tardi Irén, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben foglaltak alapján - a következő határozatot hozta:

**224/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága**

1. **elfogadja a lakáshelyzet felméréséről készült beszámolót.**
2. **támogatja, az önkormányzat hosszú távú bérlakás programjának megvalósításához –aminek célja egy gazdaságosan üzemeltethető lakásállomány kialakítása– a lakhatásra nem alkalmas és ésszerű átalakítással azzá sem alakítható lakások felszámolásának kimondását, a felszámolás két lépcsőben történő megoldását. Az első lépcsőben azon lakásállomány kerül megszüntetésre, mely teljesen, vagy részlegesen üres, míg a második lépcsőben a még teljesen lakott ingatlanokat számolja fel.**
3. **Az első lépcsőbe tartozó ingatlanok:**

* **Dózsa György utca 7. szám (1 üres, 6 lakott lakás),**
* **Kálvin tér 5. szám (1 üres, két lakott lakás),**
* **Kossuth utca 9. szám (2 üres, 1 lakott lakás),**
* **Kossuth utca 22. szám (3 lakott lakás),**
* **Gönczy Pál utca 6. szám (1 üres, 1 lakott lakás),**
* **Rákóczi utca 11. szám (1 üres, 2 lakott lakás),**
* **Rákóczi utca 70. szám (1 üres, 2 lakott lakás),**
* **Rákóczi utca 177. szám (1 üres, 1 lakott lakás)**

1. **A második lépcsőbe tartozó ingatlanok:**

* **Deák Ferenc utca 3. szám (5 lakott lakás),**
* **Gönczy Pál utca 3. szám (1 lakott lakás),**
* **Dobó István utca 8. szám (2 lakott lakás),**
* **Szováti útfél 4. szám (3 lakott lakás)**

**A Hajdúszoboszló város önkormányzatának Gazdasági Bizottsága támogatja, hogy a képviselő-testület**

* **a vagyonkezelőt felhatalmazza a fentiek végrehajtására. A bérlők részére elsősorban lelépést kell felajánlani a bérleti jogról történő lemondásért. Ennek eredménytelensége esetén lehet a bérlő más formában történő elhelyezéséről dönteni.**
* **az ingatlanok megüresedését követően egyedi határozattal döntsön azok továbbhasznosításáról.**

Határidő: folyamatos és 2019. december 31.

Felelős: jegyző, vagyonkezelő

1. **Hajdúszoboszló város önkormányzatának Gazdasági Bizottsága támogatja, hogy a képviselő-testület**

* **a Médy István utca 13. szám alatti lakást ésszerű átalakítással lakhatásra alkalmassá tegye, komfortosítsa és továbbra is bérlakásként hasznosítsa. A beruházás költséget a költségvetés terhére biztosítja.**
* **a vagyonkezelőt felhatalmazza a bérlő helyzetének megoldására.**

Határidő: folyamatos, 2016. december 31.

Felelős: jegyző, vagyonkezelő

1. **Hajdúszoboszló város önkormányzatának Gazdasági Bizottsága támogatja,**

* **hogy a képviselő-testület a vagyonkezelő kezelésében lévő és lakhatásra alkalmas lakásokat továbbra is bérlakásként hasznosítsa.**
* **hogy a megüresedett, vagy a jövőben megüresedő lakásokat csak határozott időre – maximum öt éves időtartamra - adhassa bérbe a vagyonkezelő.**

Határidő: folyamatos

Felelős: vagyonkezelő

1. **A.) Hajdúszoboszló város önkormányzatának Gazdasági Bizottsága támogatja a képviselő-testület a tulajdonában lévő, alábbi szolgálati bérlakások szolgálati jellegét megszüntesse, ezzel egyidejűleg a szolgálati lakásokról az alábbiakban döntsön:**

* **Bocskai István Múzeum területén lévő szolgálati lakást (Bocskai utca 21. szám) raktár, illetve műtárgy gondozás céljára, használatra átadja a múzeum részére,**
* **Pávai Vajna Ferenc Általános Iskola területén lévő szolgálati lakást (Hőforrás utca 143.) használatra átadja az iskola részére pedagógiai programban meghatározott célokra.**
* **Közgazdasági Szakközépiskola területén lévő lakást (Gönczy Pál utca 15. szám 2. számú lakás) használatra átadja az iskola részére a pedagógiai programban meghatározott célokra.**
* **A volt 3. sz. Általános Iskola épületében (Rákóczi utca 62.) jelenleg két szolgálati lakás szolgálati jellegét megtartja, de üresedés után a Hajdúszoboszlói Intézményműködtető Központ részére adja át hasznosításra.**
* **Bocskai István Szakképző Iskola területén lévő külön álló két lakást, egyik üresen, másikat bérlővel együtt (József Attila utca 25.) átadja használatra a Hungarospa Zrt. részére. Az intézmény épületében lévő lakott szolgálati lakást bérlővel együtt átadja az intézménynek egyéb hasznosításra.**
* **Mozicsarnokban lévő szolgálati lakást átadja a mozi mindenkori üzemeltetőjének más célú hasznosításra, míg a sportlőtéren és a köztemetőben lévő lakásokat a vagyonkezelő kezelésében hagyja.**

Határidő: folyamatos

Felelős: jegyző, vagyonkezelő, intézmények vezetői

**B.) Hajdúszoboszló város önkormányzatának Gazdasági Bizottsága támogatja, hogy a képviselő-testület a Hajdúszoboszló Gönczy Pál utca 15. szám alatti 1. számú lakást (Szép Ernő Kollégium területén van), az Isonzó utca 9. IV/14. , az Isonzó 23. IV/14. és a Bányász utca 30. IV/15. számú (bérházakban lévő) lakásokat szolgálati jelleggel továbbüzemelteti és a vagyonkezelő kezelésében hagyja.**

Határidő: folyamatos

Felelős: jegyző, vagyonkezelő

1. **Hajdúszoboszló város önkormányzatának Gazdasági Bizottsága támogatja, hogy a képviselő-testület a jelen beszámolóval szinkronban felülvizsgálja a lakások és helyiségek bérletéről és azok bérleti díjairól szóló önkormányzati rendeleteit és arról a soron következő ülésén döntsön.**

Határidő: 2015. december 31.

Felelős: jegyző, vagyonkezelő

1. **napirend**

***Előterjesztés Családsegítő és Gyermekjóléti szolgálatok összevonására***

Kunkliné Dede Erika:

A szakbizottság egyhangúlag támogatta. 2016. január 1-től a családsegítés és gyermekjóléti szolgálat nem lehet külön. Egy települési és egy járásszékhelyi helyi feladatellátás lesz. Mivel városunk járásszékhely, létre kell hoznunk a gyermekjóléti központot, amelybe beleintegrálódik a szolgálat. Feladat ellátási megosztás is következik. A központok megkapják a különleges és hatósági feladatokat, a szolgálatok szakmai segítségnyújtását. a szolgálatoknál maradnak az alapfeladatok. Október 31-ig minden településnek felül kell vizsgálni a jelenlegi rendszerét. November 30-ig el kell dönteni, milyen módon, szerkezeti formában és finanszírozással fogja ezeket a feladatokat ellátni.

A GB 6 igen szavazattal (Marosi György Csongor, Antalné Tardi Irén, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben foglaltak alapján - a következő határozatot hozta:

**225/2015. (X.07.) GB határozat**

**Hajdúszoboszló Város Önkormányzatának Képviselő-testülete felülvizsgálta a családsegítés és gyermekjóléti szolgálatok feladatellátás módját, szervezeti kereteit, s az e feladatok ellátására kötött ellátási szerződéseket.**

**Hajdúszoboszló Város Önkormányzatának Gazdasági Bizottsága támogatja**

1. **a feladatellátás – család és gyermekjóléti központ - biztosítására a Hajdúszoboszlói Kistérségi Szociális Szolgáltató Központ (Hajdúszoboszló, Kossuth u. 15.) mint önálló szociális intézmény intézményegységeként, szervezeti és szakmai tekintetben önálló működését. Az intézmény fenntartója felé javasolja e működési forma elfogadását.**
2. **felkéri Hajdúszoboszló Város Önkormányzatának (mint járásközpont települési önkormányzata) Jegyzőjét és a Hajdúszoboszlói Kistérségi Szociális Szolgáltató Központ (mint szolgáltató) intézményvezetőjét, hogy a család és gyermekjóléti központ keretében biztosítandó feladatok ellátását megalapozandóan mérjék fel az illetékességi területen a hatósági feladatokhoz kapcsolódóan, speciális szolgáltatások biztosítása kapcsán az erőforrások igényét (tárgyi és személyi feltételek) és a szolgáltatások szervezésének lehetséges módjait.**

Határidő: folyamatos, 2015. október 31.

Felelős: jegyző/irodavezető-helyettes, intézményvezető

1. **napirend**

***Előterjesztés a bizottság 2015.10.07.-i ülésére egyedi/önálló lakóingatlanok energetikai rendszerének megújítására, működőképességének helyreállítására, korszerűsítésére***

Kunkliné Dede Erika:

Több támogatási összegre lenne jogosult, de a szabályzat értelmében csak annyi támogatás adható, amennyi a benyújtott számlán szerepel.

A GB 6 igen szavazattal (Marosi György Csongor, Antalné Tardi Irén, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben foglaltak alapján - a következő határozatot hozta:

**226/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága Tóth Ferencné, Hajdúszoboszló, Nyugati sor 36. sz. alatti lakos részére 140.000,-Ft támogatást nyújt az ingatlana energetikai rendszerének megújítására, működőképességének helyreállítására, korszerűsítésére.**

Határidő: 2015. október 15.

Felelős: jegyző

1. **napirend**

***Hajdúszoboszló Város Önkormányzata és Intézményei biztosításának pályáztatásához***

Marosi György Csongor:

Az ajánlattételi dokumentáció az egyeztetést követően kiegészítésre került az alábbiak szerint:

2. pont a **megkötni kívánt biztosítási szerződések típusai** kiegészülnek két ponttal:

f) Hivatali felelősségbiztosítással kiegészítve,

g) Szolgáltatás felelősségbiztosítással kiegészítve.

1. **Hajdúszoboszló Város Önkormányzata Hajdúszoboszlói Polgármesteri Hivatal és Intézményei számára meghatározott tartalmú vagyonbiztosítás**

A biztosítás foglaljon magában tűz-, robbanás, összeroppanás, vízvezeték törésből származó elázási károk, jégverés, hónyomás károk- és viharkár árvíz, belvíz, felhőszakadás károk biztosítását, terjedjen ki a biztosítás idegen járművek ütközéséből valamint repülőtárgyak lezuhanásából erdő károkra, tartalmazzon közvetett villámkár és elektromos zárlat okozta tűzkár, földmozgásból eredő károk biztosítást,

1. **Mobil és hordozható elektronikus berendezések biztosítása**

Hajdúszoboszló Városi Televízió (4200 Hajdúszoboszló, Szilfákalja u. 7.) használatában lévő mobil és hordozható elektronikus berendezések (biztosítási összeg: 4 000 000,-Ft, valamint közterületen elhelyezett köztéri kamerák, térfigyelő rendszerek biztosítása: darabszám: 20 db érték: 25.000.000,-Ft.

All risk tipusú kockázataira ezen belül külső-belső töréskárokra, túlfeszültség okozta károkra, telephelyen kívül keletkezett károkra, lopás és rongálás káraira és károsodására vonatkozó biztosítás. Ajánlatkérő által vállalat önrész 10 %, vagy minimum 10.000,-Ft/kár. levonásos.

**Egyedi záradékok:**

* Az év közbeni beszerzésekre/ beruházásokra a tárgyi eszközök biztosítási összegének 5 %-át kívánjuk előgondoskodásként biztosítani oly módon, hogy az előgondoskodás összegére biztosítási díj nem kerül felszámításra.
* A nyertes biztosító vagyonbiztosítási károk esetében 10.000.000,-Ft /kár, kárértékig nem vizsgálja a biztosítottság mértékét és 10.000.000,-Ft /kár kárösszegig eltekint az avultság figyelembevételétől.
* Elektronikus berendezések esetében nem alkalmaz a biztosító korlátozást az eszközök korára vonatkozóan.
* A biztosító lemond visszkereseti jogáról a biztosítottként szereplő intézmények egymásnak okozott kárai esetén valamint a felelősségbiztosítások fedezetét úgy tekinti mintha az egyes intézmények önállóan kötötték volna.

Képíró Ákos:

A Képíró és Társa 2005 Kft. nem alkusz. Az alkusz ugyanazt az ajánlatot teszi, mint a biztosító képviselője. Egy felesleges kör az alkusz bevonása. Javaslom, hogy csak biztosítót lehessen meghívni.

Kolozsvári Csaba:

Javaslom a DV MEDIATORI Biztosítási Alkusz Kft. meghívását.

Antalné Tardi Irén:

A legrosszabb megoldás az, ha alkusz cégeket és biztosító társaságokat is meghívunk. Az alkuszok már akkor tudni fogják, a biztosító társaságok ajánlatát, amikor megkapják tőlük még a pályázatra beérkezett ajánlat bontása előtt. El kell dönteni, hogy melyik csoportot hívjuk meg.

Orosz János József:

Fontos, hogy a meghívott biztosító a vonzáskörzetben legyen, hogy a személyes kapcsolattartás biztosítva legyen.

Marosi György Csongor:

Javaslom az előterjesztésben szereplő meghívandók közül a hódmezővásárhelyi MA-BIT Kft. kihúzását.

Szabó Marianna:

Javaslom a Ladány-Invest Kft. alkusztársaság meghívását. Nem értem miért nem zárt a pályázat. Szerintem mindegy kit hívunk meg, mert nem a legolcsóbbat, hanem a legjobbat kell választani.

Dr. Vincze Ferenc:

Azért nem nyílt, mert akkor rengeteg ajánlat érkezne. Ha az alkuszok mögött azonos ajánlat van, mi alapján lehet őket versenyeztetni? A vegyes rendszer nem szerencsés megoldás.

Marosi György Csongor:

A minimális elvárás a biztosító ajánlata, az alkusz adhat többet. A biztosító üzletkötője a céghez, az alkusz pedig az emberhez lojális.

Lőrincz László:

Szabó Marianna kérdésére válaszolva: a kár bejelentése úgy zajlott, hogy az intézmények a káreseményt jelentették felénk, mi pedig a biztosító üzletkötőjének, aki a továbbiakban eljár az ügyben.

A GB 2 igen szavazattal (Antalné Tardi Irén, Képíró Ákos) 2 ellenszavazat (Kolozsvári Csaba, Szabó Marianna) és 2 tartózkodás (Marosi György Csongor Kállai István Elek) mellett nem fogadta el a javaslatot (a döntéshozatalban 6 fő vett részt) és – a módosító javaslatban foglaltak alapján - a következő határozatot hozta:

**227/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága nem támogatja, hogy a Hajdúszoboszló Város Önkormányzata és Intézményei biztosításának pályáztatásához csak biztosító társaságok kerüljenek megívásra.**

Határidő: -

Felelős: -

A GB 5 igen szavazattal (Marosi György Csongor, Antalné Tardi Irén, Kállai István Elek, Kolozsvári Csaba, Szabó Marianna) 1 ellenszavazattal (Képíró Ákos) tartózkodás nélkül elfogadta a javaslatot (a döntéshozatalban 6 fő vett részt) és – a módosító javaslatban foglaltak alapján - a következő határozatot hozta:

**228/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy a Hajdúszoboszló Város Önkormányzata és Intézményei biztosításának pályáztatásához csak alkuszok kerüljenek meghívásra.**

Határidő: azonnal

Felelős: gazdasági irodavezető

A GB 5 igen szavazattal (Marosi György Csongor, Antalné Tardi Irén, Kállai István Elek, Kolozsvári Csaba, Szabó Marianna) 1 ellenszavazattal (Képíró Ákos) tartózkodás nélkül elfogadta a javaslatot (a döntéshozatalban 6 fő vett részt) és – a módosító javaslatban foglaltak alapján - a következő határozatot hozta:

**229/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy az előterjesztésben szereplő alkusz cégek mellett kerüljön meghívásra a Ladány-Invest Kft. (Sziki Attila, 4150 Püspökladány, Kossuth L. u. 6.).**

Határidő: azonnal

Felelős: gazdasági irodavezető

A GB 4 igen szavazattal (Marosi György Csongor, Képíró Ákos, Kolozsvári Csaba, Szabó Marianna) 2 ellenszavazattal (Kállai István Elek, Antalné Tardi Irén) tartózkodás nélkül elfogadta a javaslatot (a döntéshozatalban 6 fő vett részt) és – a módosító javaslatban foglaltak alapján - a következő határozatot hozta:

**230/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága támogatja, hogy az előterjesztésben szereplő alkusz cégek mellett kerüljön meghívásra a DV MEDIATORI Biztosítási Alkusz Kft. (Farkas Viktor, 4026 Debrecen, Kar u. 30.).**

Határidő: azonnal

Felelős: gazdasági irodavezető

A GB 6 igen szavazattal (Marosi György Csongor, Antalné Tardi Irén, Kállai István Elek, Képíró Ákos, Kolozsvári Csaba, Szabó Marianna) ellenszavazat és tartózkodás nélkül elfogadta a javaslatot (a döntéshozatalban 6 fő vett részt) és – az előterjesztésben foglaltak alapján - a következő határozatot hozta:

**231/2015. (X.07.) GB határozat**

**Hajdúszoboszló Város Önkormányzatának Gazdasági Bizottsága javasolja a Beruházási Munkacsoport részére a Hajdúszoboszló Város Önkormányzata és Intézményei biztosításának pályáztatásához a módosított ajánlatkérési dokumentációban foglaltak alapján az alábbi 5 alkusz cégek meghívását. Az ajánlattételi határidő: 2015. november 10. (kedd) 1000 óra**

* **Reaktivál Biztosítási Alkusz és Tanácsadó Kft. (Lebedi Zsolt Csaba, 4200 Hajdúszoboszló, Árpád u. 11.)**
* **Kertész és Társa Biztosítási Alkusz Kft Kompenzáció Co. Kft. (Kertész József István,** [**4064 Nagyhegyes, Virág utca 31.**](http://www.opten.hu/cegtar/cimlista/?caddrsearch=2%3B1888082A&caddrnovalchk=0&caddrsite=0)**)**
* **BARDÓCZI BIZTONSÁG KFT. (Bardóczi Sándor** [**4200 Hajdúszoboszló, Hőforrás u 7.**](http://www.opten.hu/cegtar/terkep/?cegnev=BARD%C3%93CZI+BIZTONS%C3%81G+Biztosit%C3%A1si+Alkusz+Korl%C3%A1tolt+Felel%C5%91ss%C3%A9g%C5%B1+T%C3%A1rsas%C3%A1g&address=4200+Hajd%C3%BAszoboszl%C3%B3%2C+H%C5%91forr%C3%A1s+u+7.)**)**
* **Ladány-Invest Kft. (Sziki Attila, 4150 Püspökladány, Kossuth L. u. 6.).**
* **DV MEDIATORI Biztosítási Alkusz Kft. (Farkas Viktor, 4026 Debrecen, Kar u. 30.).**

Határidő: azonnal

Felelős: gazdasági irodavezető

Marosi György Csongor bizottsági elnök egyéb tájékoztató, bejelenteni való hiányában 1521 órakor az ülést bezárta.

**K.m.f.**

**Marosi György Csongor Orosz János József**

***bizottsági elnök***  ***bizottsági tag***

**Fehér Adrienn**

***jegyzőkönyvvezető***